O nouă ediție a evenimentului Freshers’ Week la Facultatea de Limbi și Literaturi Străine a Universității din București

În perioada 28 septembrie – 6 octombrie 2023, Asociația Studenților din Facultatea de Limbi Străine a Universității din București a organizat o nouă ediție de succes a proiectului Freshers’ Week FLLS.
Freshers’ Week FLLS este un eveniment în cadrul căruia are loc săptămâna bobocului din cadrul Facultății de Limbi Străine, o tradiție care își propune să le ofere proaspeților studenți o introducere călduroasă în mediul academic. Această săptămână specială a fost destinată întâmpinării unei noi generații de studenți și oferirii unei experiențe memorabile pentru toți cei care încep un nou capitol în viața lor academică în cadrul acestei facultăți.
Inițiativele din timpul acestei săptămâni includ activități de socializare, prezentări ale programelor de studiu sau chiar sesiuni informative, fiind o ocazie unică pentru noii studenți să exploreze toate posibilitățile oferite de facultate și să înceapă să-și contureze parcursul lor academic și profesional. Astfel, proiectul are drept scop principal crearea unui cadrul prietenos pentru studenți, oferindu-le oportunitatea de a se integra rapid în comunitatea facultății și de a-și face noi prieteni. 
„Ediția din acest an a fost un real succes, în special pentru că am avut studenți de la toate specializările care au participat la diferitele activități propuse: de la picnicurile din parcul Izvor, până la seminarele introductive din Edgar Quinet, de la Turul Bucureștiului la Seara de Teatru concepută special pentru studenții de anul I. (...) Proiectul din acest an a fost cu atât mai special, deoarece, încadrând activitățile în proximitatea începerii anului universitar, foarte mulți studenți au avut ocazia să vină și să ne fie alături și la Ceremonia de Deschidere a anului universitar.  De asemenea, am organizat și un webinar pentru cei din ciclul masteral, unde ne-am bucurat și acolo de prezența unui număr impresionant de studenți interesați de informațiile ce urmau să le fie transmise”, a subliniat Diana Avădănei, coordonatorul ediției din 2023 a evenimentului Freshers’ Week FLLS.
[bookmark: _GoBack]Mai multe informații despre activitățile derulate în cadrul evenimentului Freshers' Week, organizat de Facultatea de Limbi Străine din cadrul UB, pot fi accesate aici

